b'\n_START_ARTICLE_\nKiribatis\n_START_SECTION_\nPolitin\xc4\x97 sistema\n_START_PARAGRAPH_\nPagal 1979 m. kostitucij\xc4\x85 Kiribatis yra prezidentin\xc4\x97 respublika. Sostin\xc4\x97 - Piet\xc5\xb3 Tarava. Vykdom\xc4\x85j\xc4\x85 vald\xc5\xbei\xc4\x85 sudaro prezidentas, viceprezidentas, vyriausyb\xc4\x97s patar\xc4\x97jas ir ministr\xc5\xb3 kabinetas. Kiriba\xc4\x8dio prezidentas oficialiai vadinamas Beretinenti. Prezidentas - valstyb\xc4\x97s ir vyriausyb\xc4\x97s vadovas. Kandidatai \xc4\xaf Prezidento post\xc4\x85 renkami Parlamento nari\xc5\xb3 i\xc5\xa1 j\xc5\xb3 pa\xc4\x8di\xc5\xb3 tarpo po to, kai i\xc5\xa1renkamas parlamento spykeris. Kandidat\xc5\xb3 skai\xc4\x8dius turi b\xc5\xabti ne ma\xc5\xbeiau kaip 3 ir ne daugiau kaip 4 \xc5\xbemon\xc4\x97s. 10 ministr\xc5\xb3 skiria prezidentas i\xc5\xa1 parlamento nari\xc5\xb3. Jis taip pat skiria viceprezident\xc4\x85 ir vyriausyb\xc4\x97s patar\xc4\x97j\xc4\x85._NEWLINE_Vyriausyb\xc4\x97s patar\xc4\x97ju gali tapti tik asmuo, dirb\xc4\x99s Kiriba\xc4\x8dio auk\xc5\xa1\xc4\x8diausiojo teismo advokatu. Ministr\xc5\xb3 kabinetas kolegialiai atsakingas \xc5\xa1alies parlamentui. \xc4\xaestatym\xc5\xb3 leid\xc5\xbeiam\xc4\x85j\xc4\x85 vald\xc5\xbei\xc4\x85 sudaro vien\xc5\xb3 r\xc5\xabm\xc5\xb3 parlamentas (Maneaba Ni Maungatabu). Jos narius renka gyventojai, 4 met\xc5\xb3 terminui. Be to skiriamas vienas narys nuo Banabano bendruomen\xc4\x97s (Rabi sala, Fid\xc5\xbei). Parlamentui pagal pareigas priklauso vyriausyb\xc4\x97s patar\xc4\x97jas. Balsavimo teis\xc4\x99 turi visi gyventojai, sulauk\xc4\x99 18 met\xc5\xb3. Teismin\xc4\x99 vald\xc5\xbei\xc4\x85 sudaro Auk\xc5\xa1\xc4\x8diausiasis ir Apeliacinis teismai, kuri\xc5\xb3 teis\xc4\x97jus skiria prezidentas. Auk\xc5\xa1\xc4\x8diausiojo teismo teis\xc4\x97ju gali b\xc5\xabti paskirtas tik asmuo, turintis teisininko patirties u\xc5\xbesienio \xc5\xa1alyse. Politin\xc4\x97s partijos egzistuoja, ta\xc4\x8diau jos labiau primena neformalias elgesio koalicijas - neturi oficiali\xc5\xb3 platform\xc5\xb3, ideologij\xc5\xb3 nei \xc4\xafprast\xc5\xb3 partini\xc5\xb3 strukt\xc5\xabr\xc5\xb3.\n_START_SECTION_\nAdministracinis suskirstymas\n_START_PARAGRAPH_\nIki Kiriba\xc4\x8dio nepriklausomyb\xc4\x97s \xc5\xa1alis buvo skirstoma \xc4\xaf apygardas. Dabar \xc5\xa1alis skirstoma \xc4\xaf 3 salynus, kurie neturi administracin\xc4\x97s reik\xc5\xa1m\xc4\x97s. Kiekviena gyvenama sala turi savo vietin\xc4\x99 taryb\xc4\x85 (Taravos ir Tabitauea atolai turi po kelias tarybas).\n_START_SECTION_\nGeografija\n_START_PARAGRAPH_\nKiribatis driekiasi Okeanijoje, Mikronezijoje. \xc5\xa0al\xc4\xaf sudaro 32 atolai ir 1 sala (3 salynai). \xc5\xa0alies plotas apie 726 km\xc2\xb2. Did\xc5\xbeiausia sala \xe2\x80\x93 Kiritimati (388 km\xc2\xb2). Kiribat\xc4\xaf kerta pusiaujas (0\xc2\xb0 platuma) ir 180\xc2\xb0 ilguma . \xc5\xa0alis sudaryta i\xc5\xa1 3 salyn\xc5\xb3: Gilberto, Fenikso ir Linijini\xc5\xb3 sal\xc5\xb3. Sostin\xc4\x97 Bairikis yra Gilberto salyne, Taravos atole. Visos Kiriba\xc4\x8dio salos - atolai, nedaug tepakil\xc4\x99 nuo vandenyno lygio. Vienintel\xc4\x97 sala - Banabos, joje ir yra auk\xc5\xa1\xc4\x8diausia \xc5\xa1alies vieta - 81 m. 1995 m. pakeitus dat\xc5\xb3 keitimosi linijos rib\xc4\x85, visa Kiriba\xc4\x8dio valstyb\xc4\x97 atsid\xc5\xabr\xc4\x97 toje pa\xc4\x8dioje savait\xc4\x97s dienoje. Karolinos atolas tapo pirm\xc4\x85ja sausumos vieta, pasitinkan\xc4\x8dia naujus metus._NEWLINE_Pasak Piet\xc5\xb3 Ramiojo vandenyno regionin\xc4\x97s gamtosaugos programos, dvi ma\xc5\xbeose negyvenamos salel\xc4\x97s (Tebua Tarava ir Abanuea) 1999 m. atsid\xc5\xabr\xc4\x97 po vandeniu. D\xc4\x97l visuotinio klimato at\xc5\xa1ilimo sukelto vandenyno lygio kilimo Kiribatis gali b\xc5\xabti palaidotas po vandeniu .\n_START_SECTION_\nEkonomika\n_START_PARAGRAPH_\nKiribatyje yra gamtini\xc5\xb3 resurs\xc5\xb3 stygius. Salose buvo fosfat\xc5\xb3 telkiniai, ta\xc4\x8diau jie greitai i\xc5\xa1eikvoti. Bene vieninteliai pelno \xc5\xa1altiniai tapo \xc5\xbevejyba ir kopros gavyba. Penktadal\xc4\xaf BVP sudaro pajamos i\xc5\xa1 turizmo. Taip pat i\xc5\xa1duodamos licencijos laivams, \xc5\xbevejybos licencijos. \xc5\xa0alis priklausoma nuo JK ir Japonijos teikiamos finansin\xc4\x97s paramos. Pagrindiniai Kiriba\xc4\x8dio prekybos partneriai yra Australija, JAV, Pranc\xc5\xabzija, Japonija, Honkongas, Vokietija._NEWLINE_D\xc4\x97l dirvo\xc5\xbeemi\xc5\xb3 stygiaus beveik nevystomas \xc5\xbeem\xc4\x97s \xc5\xabkis, tr\xc5\xabksta g\xc4\x97lo vandens. Didelis eksporto-importo disbalansas sukelia prekybin\xc4\xaf deficit\xc4\x85.\n_START_SECTION_\nDemografija\n_START_PARAGRAPH_\nKiriba\xc4\x8dio sal\xc5\xb3 gyventojai vadinami i-Kiribati. \xc5\xa0is pavadinimas kilo nuo vietinio Gilberto sal\xc5\xb3 pavadinimo tarimo. Etni\xc5\xa1kai Kiriba\xc4\x8dio gyventojai kil\xc4\x99 i\xc5\xa1 Mikronezijos, ta\xc4\x8diau pastar\xc5\xb3j\xc5\xb3 met\xc5\xb3 archeologiniai tyrimai nustat\xc4\x97, kad pirmieji sal\xc5\xb3 gyventojai buvo Austronezin\xc4\x97s kilm\xc4\x97s. XIV a. \xc4\xaf salas atsik\xc4\x97l\xc4\x97 gyventojai i\xc5\xa1 Tongos ir Fid\xc5\xbeio. Mikronezijos kilm\xc4\x97s kiribatie\xc4\x8diai (i-Kiribati) sudaro 96\xc2\xa0% gyventoj\xc5\xb3, polinezie\xc4\x8diai, europie\xc4\x8diai ir kt. likusius 4\xc2\xa0%._NEWLINE_Pagrindin\xc4\x97 vartojama kalba - gilberto (mikronezie\xc4\x8di\xc5\xb3 kalbos dialektas). Angl\xc5\xb3 kalba taip pat turi valstybin\xc4\x97s kalbos status\xc4\x85, ta\xc4\x8diau u\xc5\xbe Taravos atolo rib\xc5\xb3 ja beveik nekalbama._NEWLINE_Did\xc5\xbeioji dauguma Kiriba\xc4\x8dio gyventoj\xc5\xb3 i\xc5\xa1pa\xc5\xbe\xc4\xafsta krik\xc5\xa1\xc4\x8dionyb\xc4\x99. \xc5\xa0i\xc4\x85 religij\xc4\x85 XIX a. \xc4\xafved\xc4\x97 misionieriai, lig tol visi gyventojai i\xc5\xa1pa\xc5\xbeino vietinius kultus. Dabar 52\xc2\xa0% gyventoj\xc5\xb3 yra Romos katalikai, 40\xc2\xa0% kongregacininkai, yra mormon\xc5\xb3, Jehovos liudytoj\xc5\xb3, 2\xc2\xa0% \xc5\xbemoni\xc5\xb3 priklauso Bahaj\xc5\xb3 tik\xc4\x97jimui._NEWLINE_Vidutin\xc4\x97 gyvenimo trukm\xc4\x97 yra ~60 met\xc5\xb3 (moter\xc5\xb3 63, vyr\xc5\xb3 57). Dauguma kiribatie\xc4\x8di\xc5\xb3 gyvena kaimeliuose, i\xc5\xa1 kokospalmi\xc5\xb3 ir pandan\xc5\xb3 pastatytose trobel\xc4\x97se. Daugiau urbanizuotas yra Taravos atolas.\n_START_SECTION_\nKult\xc5\xabra\n_START_PARAGRAPH_\nKiribatis neturi \xc5\xbeymi\xc5\xb3 ra\xc5\xa1ytoj\xc5\xb3, sportinink\xc5\xb3, mokslinink\xc5\xb3. Tai nedidel\xc4\x97 sal\xc5\xb3 tauta, gyvenanti skurd\xc5\xbeiomis gamtos s\xc4\x85lygomis. Salose populiarios sen\xc5\xb3 mald\xc5\xb3 ir aukojim\xc5\xb3 tipo dainos ir ritualiniai \xc5\xa1okiai. Muzikai da\xc5\xbeniausiai instrumentai nenaudojami, o ji i\xc5\xa1gaunama pasitelkiant balsus ir k\xc5\xabno mu\xc5\xa1im\xc4\x85 (plojimus, sprags\xc4\x97jimus). Daugelyje vietovi\xc5\xb3 gajos sen\xc5\xb3j\xc5\xb3 tik\xc4\x97jim\xc5\xb3 tradicijos, mitai ir tabu.'